Les explotacions agràries dedicades a la producció primària de productes agrícoles i les persones que es dediquen a l'agricultura i que constitueixen la major part de les petites i mitjanes empreses de les zones rurals de Catalunya, tenen una funció decisiva en la creació de treball, d'estabilitat social i dinamisme econòmic.
En relació amb la gestió de la informació i en les seves decisions en l'àmbit de la sanitat vegetal, les empreses esmentades han de prendre decisions sobre els processos de producció i necessiten suport en l'accés a la informació, especialment a les millores en les tècniques de treball i a les noves tecnologies.
El treball especialitzat en matèria de sanitat vegetal requereix d'una elevada preparació, disponible solament amb personal tècnic altament qualificat, degudament format i, si és possible, amb experiència, la qual cosa suposa una dificultat de gestió directa d'aquest treball per una explotació.
A més de l'alta especialització, la situació constantment canviant de l'evolució dels organismes nocius dels vegetals implica la necessitat d'un suport de personal tècnic en constant formació i permanent actualització del seu coneixement, adaptat a la realitat dels conreus i a les condicions agroclimàtiques de cada zona.
D'altra banda, la gestió de la lluita contra algunes plagues sovint no es pot limitar a la dimensió de l'explotació individual i necessita d'un plantejament col·lectiu i d'una visió conjunta en el territori.
Les plagues de quarantena i les declarades d'utilitat pública per les administracions públiques tenen aquestes característiques.
L'Ordre d'11 d'abril de 1983, del Departament d'Agricultura, Ramaderia i Pesca de la Generalitat de Catalunya, regula les agrupacions de defensa vegetal amb l'objectiu de col·laborar amb l'Administració per lluitar de manera col·lectiva contra els agents nocius dels vegetals.
Això es tradueix, de fet, en una regulació del treball tècnic en l'àmbit de la sanitat vegetal des del sector privat i a iniciativa de les persones agricultores.
L'Ordre esmentada no posa cap obstacle a què, per qualsevol iniciativa privada, i amb la fixació d'uns mínims requisits de dimensionament, es pugui crear una agrupació de defensa vegetal en qualsevol zona, o per qualsevol conreu.
Això vol dir que les explotacions poden crear una agrupació de defensa vegetal en qualsevol lloc del territori de Catalunya en qualsevol moment i sense cap tipus de discriminació.
Les agrupacions de defensa vegetal han estat des del seu inici una eina molt important en la lluita contra les plagues i malalties comunes vegetals, però també han suposat un suport molt important per a la lluita contra organismes nocius dels vegetals dels quals s'han establert mesures obligatòries de prevenció i lluita.
Aquesta gestió i col·laboració amb els organismes públics des de la iniciativa privada ha estat molt ben valorada per l'Administració de la Generalitat de Catalunya i objecte de promoció des dels seus inicis.
En el marc del Programa de foment de la producció agroalimentària ecològica 2012-2014 de la Generalitat de Catalunya, es palesa que el sistema d'assessorament en agricultura ecològica és encara deficient i presenta moltes mancances.
Des del Departament d'Agricultura, Ramaderia, Pesca, Alimentació i Medi Natural es constata que les ADV constituïdes per agricultors que apliquen aquest sistema de producció són encara massa petites i febles per sostenir-se amb els seus propis recursos i en compromet la seva continuïtat.
Dins d'aquest programa de foment s'inclou una línia de treball orientada a millorar l'assessorament dels productors ecològics, que es concreta en aquesta Ordre mitjançant l'establiment d'incentius econòmics específics per aconseguir el reforçament de l'actuació de les ADV que treballen amb els productors ecològics.
Els ajuts en matèria de sanitat vegetal regulats en aquesta Ordre hauran d'estar a disposició de totes les persones que compleixin la condició de beneficiàries en l'àmbit d'actuació, es concediran en espècie mitjançant serveis subvencionables i els prestaran les agrupacions de productors constituïdes com a agrupacions de defensa vegetal, l'afiliació a les quals no serà mai condició per tenir accés al servei subvencionat.
En el context d'aquesta Ordre, cal entendre que perquè els beneficiaris puguin rebre els serveis subvencionats en espècie cal que hi hagi organitzacions, les agrupacions de defensa vegetal, que estiguin fent un treball ben planificat de presa de dades i gestió posterior.
Sense la planificació al·ludida no es podran donar les recomanacions i els avisos a demanda dels beneficiaris, d'acord amb els criteris tècnics establerts prèviament.
El treball planificat que aquí es proposa no es pot fer, doncs, sense una mínima infraestructura que passa per tenir contractat personal tècnic qualificat i format per a les tasques especialitzades de sanitat vegetal.
L'Ordre AAR/408/2008, de 8 de setembre, per la qual s'aproven les bases reguladores dels ajuts al sector agrícola en matèria de sanitat vegetal i es convoquen els corresponents a l'any 2008, aplica per primer cop aquest règim d'ajuts sotmès al Reglament (CE) núm. 1857/2006, de la Comissió, de 15 de desembre, sobre aplicació dels articles 87 i 88 del Tractat als ajuts estatals a les petites i mitjanes empreses dedicades a la producció de productes agrícoles i pel qual es modifica el Reglament (CE) 70/2001 (DOUE L-158, de 16.12.2006), el qual va continuar la seva aplicació mitjançant l'Ordre AAR/41/2009, de 6 de febrer.
Per assegurar la màxima transparència de les mesures adoptades i un seguiment efectiu, d'acord amb el marc jurídic actual, es va optar per sotmetre els ajuts d'aquesta Ordre a l'esmentat Reglament de la Comissió.
Per aquest motiu, es va comunicar a la Comissió Europea aquest règim d'ajuts per al període 2008-2013, d'acord amb el que preveu l'article 20.1 de l'esmentat Reglament de la Comissió, i li va ser assignat el número d'ajut XA 317/2008.
D'acord amb l'aplicació de l'esmentat Reglament CE 1857/2006, de la Comissió, de 15 de desembre, es pretén que, per una banda, l'objecte dels ajuts tingui caràcter d'assistència tècnica i, per l'altra, que recaigui sobre les despeses derivades dels costos de prevenció i eradicació d'organismes nocius de quarantena a la CE i els declarats de lluita obligatòria a l'Estat espanyol o a Catalunya.
L'ajut s'adreça a les explotacions considerades petites i mitjanes empreses, d'acord amb el que disposa l'annex I del Reglament (CE) núm. 800/2008 de la Comissió, de 6 d'agost (DO L-214, de 9.8.2008), sobre la definició de petita i mitjana empresa.
Ha estat una finalitat important en la regulació d'aquests ajuts el fet que siguin proporcionals als obstacles que han de superar-se per aconseguir els beneficis socioeconòmics que es considera que reverteixen en interès comunitari i, per tant, que aconsegueixen un millor desenvolupament del sector productiu.
Finalment, a més de les normes sectorials al sector agrícola, aquest articulat també s'adequa i s'emmarca en el que estableix la Llei 38/2003, de 17 de novembre, general de subvencions, tant conceptualment respecte del concepte que inspira la subvenció i àmbit d'aplicació, com pel que fa a la forma en què es regulen aquests ajuts quant a les persones beneficiàries, entitats col·laboradores, obligacions, procediments de concessió i gestió, així com els reintegraments, el control financer de les infraccions i les sancions.
Per un altre costat, el Servei de Sanitat Vegetal té atribuïda, entre altres, la funció de gestionar les estacions d'avisos fitosanitaris, les quals es van crear per l'Ordre del Ministeri d'Agricultura, Pesca i Alimentació de 26 de juliol de 1973 (BOE núm. 187, de 6.8.1973) i van ser traspassades a la Generalitat de Catalunya mitjançant el Reial decret 2210/79, de 7 de setembre (DOGC núm. 29, de 10.10.1979).
El control del míldiu de la vinya (Plasmopara viticola) exigeix determinar els moments més adients per realitzar els tractaments contra aquest fong, i és un factor bàsic per al bon resultat d'aquest sistema, la localització de les primeres taques de míldiu o infeccions primàries.
Per tal de detectar al més aviat possible l'inici de l'epidèmia, el Departament d'Agricultura, Ramaderia, Pesca, Alimentació i Medi Natural estableix anualment premis per detectar les primeres taques de míldiu, la qual cosa suposa conèixer quina és la primera pluja contaminant a cada zona vitícola.
Aquests ajuts estan sotmesos al Reglament CE 1535/2007 de la Comissió, de 20 de desembre, sobre l'aplicació dels articles 87 i 88 del Tractat CE als ajuts de minimis.
Conseqüentment, valorada la conveniència de continuar donant suport al sector agrícola en matèria de sanitat vegetal mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Agricultura i Ramaderia, i en ús de les atribucions que m'han estat conferides,
1.1 Aprovar les bases reguladores dels ajuts destinats al sector agrícola en matèria de sanitat vegetal que es publiquen en l'annex 1, així com d'actuacions d'assistència tècnica relacionades en l'annex 2 i les actuacions de prevenció i lluita contra malalties o infestacions prioritàries per al DAAM que es detallen en l'annex 3.
1.2 Convocar els ajuts, per a l'any 2012, que es relacionen a continuació:
Ajuts destinats al sector agrícola en matèria de sanitat vegetal, d'acord amb l'establert a l'article 2.
Premis per a la ràpida detecció del míldiu de la vinya, d'acord amb el que estableix l'article 3.
Ajuts destinats al sector agrícola en matèria de sanitat vegetal
2.1 Les bases reguladores d'aquest ajuts són les establertes a l'annex 1 d'aquesta Ordre.
2.2 El termini de presentació de les sol·licituds serà d'un mes comptat des de l'endemà de la publicació d'aquesta Ordre al DOGC.
2.3 Els ajuts d'aquesta Ordre, per a aquesta convocatòria amb naturalesa de crèdit plurianual, aniran a càrrec de la partida pressupostària AG03 D/482000100/6111 dels pressupostos del DAAM per a l'any 2013, dotada amb un import de 2.000.000,00 d'euros.
2.4 L'òrgan instructor dels expedients d'ajut és el Servei de Sanitat Vegetal.
2.5 L'òrgan competent per emetre resolució sobre les sol·licituds és la persona titular de la Direcció General d'Agricultura i Ramaderia.
A aquests efectes es nomena una Comissió de valoració, que serà l'òrgan col·legiat encarregat de valorar les sol·licituds d'ajuts, formada pel subdirector o la subdirectora general d'Agricultura, el/la cap del Servei de Sanitat Vegetal i el/la cap del Servei de Producció Agrícola.
2.6 El director o la directora general d'Agricultura i Ramaderia emetrà la resolució i la notificarà per escrit a l'entitat sol·licitant en el termini de sis mesos a comptar des de l'endemà de la finalització del termini per presentar les sol·licituds d'ajut.
2.7 Contra la resolució del director o la directora general d'Agricultura i Ramaderia, que no exhaureix la via administrativa, es podrà interposar recurs d'alçada davant el conseller o la consellera d'Agricultura, Ramaderia, Pesca, Alimentació i Medi Natural en el termini d'un mes comptat a partir de l'endemà de la notificació de la resolució, sens perjudici que es pugui interposar qualsevol altre que es consideri adient.
En cas de silenci administratiu el recurs d'alçada davant el conseller o la consellera d'Agricultura, Ramaderia, Pesca, Alimentació i Medi Natural es podrà interposar en el termini de tres mesos comptat a partir de la data en què s'exhaureixi el termini per resoldre i notificar tal i com s'estableix a l'apartat anterior.
2.8 Els ajuts concedits es faran públics al web http://www.gencat.cat/agricultura/ajuts fent ús dels mitjans electrònics establerts, i s'exposaran al tauler d'anuncis de les dependències del DAAM.
Els ajuts que superin els 3.000,00 euros es publicaran, a més, al Diari Oficial de la Generalitat de Catalunya (DOGC).
2.9 Aquests ajuts tenen naturalesa d'ajut d'estat per la qual cosa la Comissió Europea pot emetre una decisió per la qual tant les bases reguladores i la convocatòria, com les resolucions de concessió, es podran veure modificades, si escau, per adaptar-se als termes del pronunciament esmentat.
Premis per a la ràpida detecció del míldiu de la vinya
3.1 Els premis estan destinats als viticultors/es que localitzin les primeres taques de míldiu de la vinya a les diferents zones vitícoles catalanes.
3.2 El conjunt de premis a atorgar estan dotats amb un total de 3.180,00 euros, que aniran a càrrec de la partida pressupostària AG03/D/483000100/6120/0000 dels pressupostos del Departament d'Agricultura, Ramaderia, Pesca, Alimentació i Medi Natural.
3.3 La quantia de cadascun dels premis és la següent:
Catalunya Central 1 premi de 190,00 euros i 1 premi de 70,00 euros.
Girona 1 premi de 190,00 euros i 1 premi de 70,00 euros.
Terres de l'Ebre 2 premi de 190,00 euros i 2 premis de 70,00 euros.
3.4 Aquests premis, que tenen la naturalesa d'ajuts d'Estat, se sotmeten al Reglament (CE) núm. 1535/2007, de la Comissió, de 20 de desembre, sobre l'aplicació dels articles 87 i 88 del Tractat CE als ajuts de minimis al sector de la producció de productes agrícoles.
En virtut d'aquest Reglament, el total d'ajuts de minimis atorgats a una persona beneficiària no podrà excedir els 7.500,00 euros bruts durant l'exercici fiscal en curs i els dos exercicis fiscals anteriors, ni es podrà acumular amb cap altre ajut estatal per les mateixes despeses subvencionables, si aquesta dóna una intensitat superior a l'establerta per les circumstàncies concretes de cada cas en un reglament d'exempció per categories o en una decisió adoptada per la Comissió.
Procediment per a la concessió dels premis a la ràpida detecció del míldiu de la vinya
4.1 S'atorgarà un primer premi a qui localitzi la primera taca de míldiu de la vinya a cada zona vitícola representativa i diversos segons premis per taques secundàries d'acord amb la distribució per demarcació territorial que estableix l'article 3.3 d'aquesta Ordre.
4.2 Per obtenir aquests premis, cal efectuar l'avís sobre la localització del míldiu de la vinya immediatament als tècnics o tècniques de sanitat vegetal, sense arrencar la part afectada del cep.
4.3 Aquesta comunicació s'efectuarà per qualsevol mitjà que asseguri la immediatesa de l'avís, així com la constància de la seva recepció.
4.4 Un cop s'hagi rebut l'avís corresponent, les persones tècniques en sanitat vegetal dels serveis territorials del Departament d'Agricultura, Ramaderia, Pesca, Alimentació i Medi Natural es presentaran a la parcel·la vitícola indicada per tal de comprovar l'afectació de la vinya per míldiu i procediran estendre'n l'acta corresponent.
4.5 Les actes es trametran al director o directora dels serveis territorials corresponents del Departament d'Agricultura, Ramaderia, Pesca, Alimentació i Medi Natural, els quals les enviaran a la Comissió de valoració, formada pel subdirector o la subdirectora general d'Agricultura, el/la cap del Servei de Sanitat Vegetal i el/la responsable de Campanyes i Informació Fitosanitària, perquè informi sobre les actes esteses i perquè el director o la directora general d'Agricultura i Ramaderia realitzi la proposta de concessió dels premis.
4.6 El termini màxim per emetre la resolució i notificar-la per escrit a la persona sol·licitant és de sis mesos a comptar des de l'endemà de la comunicació de la detecció per part de la persona destinatària.
4.7 La concessió dels premis míldiu de la vinya, s'acordarà mitjançant resolució de concessió i pagament del/de la conseller/a, a proposta dels/de les responsables territorials de Sanitat Vegetal del Departament d'Agricultura, Ramaderia, Pesca, Alimentació i Medi Natural, amb els previs els actes de control a què fa referència l'apartat 4 d'aquest article.
La resolució ha de fer constar la naturalesa d'ajut de minimis sotmesos al Reglament (CE) 1535/2007, de la Comissió, de 20 de setembre, sobre l'aplicació dels articles 87 i 88 del Tractat CE als ajuts de minimis al sector de la producció de productes agrícoles.
4.8 La resolució del/del conseller/a posa fi a la via administrativa.
Contra la resolució es pot interposar potestativament recurs de reposició davant el/de la conseller/a del Departament d'Agricultura, Ramaderia, Pesca, Alimentació i Medi Natural en el termini d'un mes a comptar a partir de l'endemà de la notificació de la resolució, o bé interposar recurs contenciós administratiu en el termini de sis mesos des de l'endemà de la recepció d'aquesta notificació davant la Sala Contenciosa Administrativa del Tribunal Superior de Justícia de Catalunya.
En cas de silenci administratiu el recurs de reposició davant el conseller o la consellera d'Agricultura, Ramaderia, Pesca, Alimentació i Medi Natural o el recurs contenciós administratiu davant de la Sala Contenciosa Administrativa del Tribunal Superior de Justícia de Catalunya, es podrà interposar en el termini de tres mesos a comptar a partir de la data en què s'exhaureixi el termini per resoldre i notificar que estableix l'apartat anterior.
4.9 Els premis podran ser declarats deserts, a proposta dels responsables de Sanitat Vegetal dels Serveis Territorials del DAAM, en el cas de que no es detectin taques de míldiu, o bé aquestes es detectin un cop superat el període de màxima sensibilitat de la vinya a la malaltia.
4.10 Les persones beneficiàries han de facilitar tota la informació que li sigui requerida per la Intervenció General de la Generalitat, la Sindicatura de Comptes o altres òrgans competents.
4.11 Els ajuts concedits es publicaran al web http://www.gencat.cat/agaur fent ús dels mitjans electrònics establerts i s'exposaran al tauler d'anuncis de les dependències de l'AGAUR (Passeig Lluís Companys, 23, 08010 Barcelona).
L'objecte dels ajuts que estableix l'article 2 de l'Ordre són els serveis en matèria de sanitat vegetal adreçats a la prevenció i millora de la lluita contra els agents nocius dels vegetals que incloguin:
a) Les actuacions d'assistència tècnica detallades a l'annex 2.
b) Les actuacions de prevenció i lluita contra les malalties o infestacions parasitàries prioritàries per al DAAM detallades a l'annex 3, en endavant actuacions prioritàries, amb inclusió de les despeses de l'aplicació d'aquestes actuacions i l'adquisició de mitjans de prevenció i lluita contra plagues.
—2 Persona beneficiària de l'ajut
Poden ser beneficiàries d'aquests ajuts les persones titulars d'explotacions agrícoles de Catalunya que reuneixin els requisits següents:
a) Tenir la condició de petita o mitjana empresa (pime) d'acord amb el que estableix l'annex 1 del Reglament (CE) núm. 800/2008, de la Comissió, de 6 de agost (DO L-214, de 9.8.2008), sobre la definició de pime.
b) No trobar-se en situació de crisi d'acord amb la definició que estableix l'article 1.7 del Reglament CE núm. 800/2008, de la Comissió, de 6 d'agost.
c) Que sol·licitin la prestació dels serveis en matèria de sanitat vegetal a una única agrupació de defensa vegetal per àmbit territorial i per orientació productiva.
Per tal d'accedir a les actuacions objecte de l'ajut, la persona beneficiària no cal que sigui associada de l'agrupació de defensa vegetal de la qual sol·licita els serveis.
—3 Entitats sol·licitants perceptores de l'ajut
3.1 Són entitats perceptores de l'ajut les agrupacions de defensa vegetal (en endavant, ADV), reconegudes oficialment d'acord amb el que estableix l'Ordre del Departament d'Agricultura, Ramaderia i Pesca d'11 d'abril de 1983, per la qual es regulen les agrupacions de defensa vegetal (DOGC núm. 341, d'1.7.1983).
3.2 Per tal de dur a terme les actuacions definides a l'apartat 1 d'aquestes bases, l'ADV ha de contractar persones tècniques titulades, d'acord amb el que estableixen l'apartat 7.3.f d'aquestes bases reguladores i la Llei 7/2006, de 31 de maig, de l'exercici de professions titulades i dels col·legis professionals.
El contracte signat entre l'ADV i la persona tècnica serà a temps complet amb una durada mínima de sis mesos o bé el seu equivalent en hores durant el període especificat per a les d'actuacions de l'any de la convocatòria.
En el cas excepcional de cultius, superfícies o situacions que no justifiquin aquesta dedicació de la persona tècnica, es podrà acceptar la contractació amb una durada menor per un mínim de tres mesos a temps complet o el seu equivalent en hores.
Aquesta excepcionalitat serà reconeguda expressament mitjançant informe preceptiu del Servei de Sanitat Vegetal.
En cas que es contracti una segona persona tècnica o més, s'establiran les limitacions anteriors i s'exigirà que la contractació de la primera persona tècnica sigui a temps complet durant el període especificat per a les d'actuacions de l'any de la convocatòria.
3.3 L'ADV pot rebutjar la sol·licitud de la prestació de serveis per part del titular d'una explotació agrària quan aquesta sol·licitud faci referència a actuacions no incloses en l'àmbit d'actuació definit als estatuts de l'ADV o bé quan tècnicament i/o logísticament no es pugui dur a terme.
3.4 L'ADV ha de dur a terme les actuacions definides a l'apartat 1 d'aquestes bases i per les quals sol·licita l'ajut, respecte a totes les persones beneficiàries sol·licitants dels seus serveis.
4.1 L'ajut té caràcter de subvenció en espècie a la persona beneficiària mitjançant la prestació de serveis per part de les agrupacions de defensa vegetal.
L'ADV ha de prestar serveis a la persona beneficiària en relació amb les actuacions que preveuen els annexos 2 i 3 d'aquesta Ordre.
4.2 L'import de l'ajut per a les actuacions detallades a l'annex 2 d'aquesta Ordre no pot superar la quantitat corresponent al 50% dels honoraris de la persona contractada dedicada a les actuacions d'assistència tècnica i s'establirà segons els criteris següents:
a) Una base de fins a 8.000,00 euros per persona contractada, per a les ADV que col·laborin en actuacions d'assistència tècnica recollides als apartats a), b), c) i d) de l'annex 2 degudament justificades en hores de treball.
b) Un complement de fins al 50% dels honoraris per persona contractada, per a les ADV que col·laborin en el desenvolupament d'assaigs, experiments i actuacions en comú recollits a l'apartat e) de l'annex 2 degudament justificades en hores de treball.
La valoració de les hores de treball de la persona contractada serà, com a màxim, de 22,00 euros per cada hora pressupostada.
c) Un complement de fins a 2.000,00 euros per entitat per a les ADV que col·laborin en el desenvolupament d'actuacions en comú recollides a l'annex 3 d'aquesta Ordre degudament justificades en hores de treball.
d) Un complement de fins a 1.000,00 euros per a les ADV que demostrin la necessitat d'iniciar l'assessorament en producció ecològica, per les dificultats suplementàries d'assistència tècnica.
e) En cas d'assaigs, experiments o accions en comú recollits a l'apartat e) de l'annex 2, sobre mètodes que autoritzi el Servei de Sanitat Vegetal, es permetrà el pagament de material fins al 50% del cost de l'acció per aquest concepte.
L'atorgament s'haurà de justificar mitjançant informe preceptiu del Servei de Sanitat Vegetal.
4.3 Els límits fixats al punt 4.2 anterior es podran modificar quan les ADV treballin en almenys el 10% de la seva superfície en producció ecològica, casos en els quals es podrà arribar fins al 65% dels honoraris.
4.4 L'import màxim de l'ajut per a les actuacions detallades a l'annex 3 no podrà superar el 50% de la inversió subvencionable destinada a compensar les despeses referents a campanyes de prevenció i lluita contra plagues de quarantena, plagues en les quals s'han establert mesures obligatòries de prevenció i lluita, i les que suposen objectius preferents de l'Administració per a la lluita col·lectiva en el territori.
Per a les plagues que es relacionen a continuació, els barems de les actuacions subvencionables seguiran els criteris següents:
a) Lluita contra Carpocapsa: la subvenció de material serà imputable a un màxim de 80,00 euros/ha i en cap cas no podrà superar el 40% del cost.
b) Lluita contra mosca de la fruita i de l'olivera: la subvenció de material serà imputable a un màxim de 160,00 euros/ha i en cap cas no podrà superar el 40% del cost.
c) Lluita contra els virus de les hortícoles i els seus vectors: la subvenció de material no podrà superar el 40% del cost.
4.5 En cap cas se subvencionaran les actuacions d'assistència de persones tècniques contractades per l'ADV que realitzin actuacions diferents de les definides a l'apartat 1 d'aquestes bases.
4.6 A les ADV amb menys de cinc anys d'antiguitat se'ls destinaran els imports de subvenció que estableix el Ministeri d'Agricultura, Alimentació i Medi Ambient, per a aquests tipus d'agrupacions, d'acord amb l'Ordre de 17 de novembre de 1989, mitjançant la qual s'estableix un programa de promoció de la lluita integrada contra les plagues dels diferents cultius a través de les agrupacions de tractaments integrats en agricultura (ATRIAS).
En cas que aquest ajut sigui inferior al que li correspondria per la prestació base de serveis tècnics, el DAAM el complementarà fins que l'import iguali al que li correspongui per la seva participació en les d'actuacions segons els criteris de l'apartat 4.2 d'aquestes bases.
4.7 La quantia màxima destinada a aquest ajut i l'aplicació pressupostària a la qual s'ha d'imputar és la que es determina en l'Ordre de convocatòria.
4.8 La determinació de la quantia dels ajuts es realitzarà d'acord amb el nombre de sol·licituds i de la disponibilitat pressupostària i d'acord amb els criteris d'atribució que estableix l'apartat 5 d'aquestes bases.
—5 Criteris d'atribució i prioritats
5.1 En el cas que l'import total de les sol·licituds presentades superi la dotació pressupostària disponible per a aquests ajuts, s'atendran les sol·licituds d'acord amb el següent ordre de preferència:
a) L'ajut base per persona contractada referit al punt 4.2.a de l'annex 1.
b) L'ajut referit al punt 4.2.d de l'annex 1 de complement per treballar amb producció ecològica.
c) L'ajut referit a les actuacions del punt 4.2.b de l'annex 1, de complement per assaigs i experiments.
d) L'ajut referit al punt 4.2.c de l'annex 1, de complement per treballar en actuacions de l'annex 3.
e) L'ajut referit al punt 4.4 de l'annex 1, sobre les actuacions indicades a l'annex 3.
5.2 En cas de manca de disponibilitat pressupostària en alguna de les prioritats anteriors, es podrà reduir proporcionalment la quantia de l'ajut, o dels percentatges, en el cas de les actuacions a què es refereix l'apartat 4.2.b) i 4.2.e), d'acord amb el pressupost disponible.
—6 Concurrència amb altres ajuts
Els ajuts establerts en aquesta Ordre no es podran concedir en concurrència amb altres ajuts estatals de l'article 87.1 del Tractat, ni amb contribucions financeres dels estats membres, incloses les regulades per l'article 88.1, paràgraf segon, del Reglament (CE) núm. 1698/2005, del Consell, de 20 de setembre, relatiu a l'ajut al desenvolupament rural mitjançant el Fons Europeu Agrícola de Desenvolupament Rural (FEADER) (DOUE núm. 277, de 21.10.2005), ni amb contribucions financeres de la Comunitat, per als mateixos costos subvencionables, si això comporta una intensitat d'ajut superior a la que fixa el Reglament CE 1857/2006.
Així mateix, aquests ajuts no es podran concedir en concurrència amb els ajuts de minimis recollits al Reglament CE 1535/2007, de la Comissió, de 20 de desembre, relatiu a l'aplicació dels articles 87 i 88 del Tractat als ajuts de minimis al sector de la producció de productes agrícoles (DOUE núm. 337, de 21.12.2007), respecte a les mateixes despeses, si això comporta una intensitat d'ajut superior a la que fixa el Reglament CE 1857/2006.
7.1 Les sol·licituds per acollir-se a aquests ajuts es formalitzaran en imprès normalitzat que es podrà descarregar des del web http://www.gencat.cat/agricultura/ajuts o obtenir en qualsevol dependència del DAAM.
Aquestes sol·licituds s'adreçaran a la Direcció General d'Agricultura i Ramaderia, es presentaran a les oficines comarcals del DAAM, preferentment, sens perjudici de fer ús de la resta de mitjans establerts a la Llei 30/1992, de 26 de novembre, i la Llei 26/2010, de 3 d'agost, dins el termini establert a la convocatòria.
7.2 La persona beneficiària ha de sol·licitar la prestació dels serveis objecte d'aquests ajuts a l'ADV del seu àmbit territorial.
7.3 Amb les sol·licituds s'ha d'adjuntar la documentació que es relaciona a continuació.
No obstant això, no caldrà presentar la documentació que ja s'hagi presentat anteriorment al DAAM i de la qual no hagin variat les dades i continuïn vigents.
En aquest cas, quan s'iniciï el procediment administratiu en una oficina del DAAM diferent a la que es va presentar la documentació caldrà indicar en l'imprès de sol·licitud en quin procediment, campanya o any i unitat del DAAM es va aportar la documentació requerida:
a) Verificació de les dades d'identitat de la persona sol·licitant o de qui la representi corresponents DNI/NIF/NIE o altre document que l'acrediti, si s'escau, en cas de no haver autoritzat al DAAM a obtenir aquesta informació d'acord amb el que estableix l'apartat 7.5.
Si aquesta documentació està disponible al Registre d'Entitats Jurídiques o al Registre de Cooperatives, el DAAM ho verificarà d'ofici.
d) En el cas de persones jurídiques, certificat de l'acord de l'òrgan competent segons els estatuts de l'entitat per a sol·licitar l'ajut i acceptar els compromisos corresponents.
Certificat actualitzat d'inscripció en el registre administratiu corresponent emès en l'any de la convocatòria.
En el cas que es tracti d'un registre gestionat pel DAAM no serà necessari aportar cap certificació d'inscripció.
Si aquesta documentació està disponible al Registre d'Entitats Jurídiques, es verificarà d'ofici.
e) Llista amb la relació de les persones beneficiàries (cognoms, noms i NIF/NIE) sol·licitants dels serveis de l'ADV, degudament signada per cadascuna d'aquestes i pel/per la representant legal de l'ADV, o bé document individual de sol·licitud de serveis.
Mitjançant la signatura d'aquest document la persona beneficiària es responsabilitza del compliment dels requisits establerts en els apartats 2 i 7.4 d'aquestes bases.
Si les persones beneficiàries de l'ADV són empreses d'economia social (cooperatives o societats agràries de transformació), una relació identificant el nom o raó social, NIF/CIF i signatura del representant de l'entitat.
En cas de modificacions respecte una relació o document de l'ADV presentats anteriorment, només caldrà presentar la relació que inclogui els canvis, altes i baixes, o bé el/s documents de sol·licitud de serveis de les altes i els de renúncia de serveis.
f) Còpia del contracte signat per l'ADV i la persona tècnica titulada.
També s'ha d'acreditar la seva titulació d'enginyer/a agrònom/a o enginyer/a tècnic/a agrícola.
Excepcionalment, s'admetran altres titulacions relacionades amb les actuacions objecte de l'ajut, d'acord amb el que disposa l'apartat 3.2 d'aquestes bases reguladores.
No caldrà presentar la documentació acreditativa de les titulacions universitàries obtingudes en posterioritat a partir de l'any 1999, en el cas d'autoritzar al DAAM a obtenir aquesta informació d'acord amb el que estableixi l'apartat 7.5.
En cas de previsió de modificació de contracte, anul·lació o nova alta durant el període que afecta aquesta convocatòria, cal que l'entitat es comprometi en document signat pel representant legal de l'ADV, adjuntat a la sol·licitud d'ajut, a contractar personal tècnic per donar els serveis sol·licitats per les persones beneficiàries i d'acord amb els criteris del punt 3.2 d'aquestes bases.
g) El Pla d'actuació que defineix les línies principals del treball de l'ADV per a l'any de la convocatòria de la sol·licitud d'acord amb les sol·licituds de les persones beneficiàries rebudes, on ha de constar, com a mínim, si escau: el nom del personal tècnic titulat contractat i altres persones contractades d'acord amb l'apartat 3.2 d'aquestes bases reguladores; els treballs habituals de seguiments de plagues; la relació de plagues que seran objecte de seguiment; el nombre de punts i freqüència de les observacions; el nombre d'observacions de seguiment del cultiu o cultius per espècies, varietats i freqüència de les observacions; les metodologies de seguiment per cada plaga, títol, nombre i lloc; el nombre d'observacions de seguiment de dades climàtiques, els paràmetres escollits i la freqüència de les observacions.
En cas que hi hagi més d'un tècnic contractat en aquest Pla d'actuacions, s'hauran d'especificar les tasques i efectius productius assignades a cada tècnic.
h) El Pla de desenvolupament d'assaigs, experiments i actuacions en comú en les quals es participa, amb la definició dels objectius i la metodologia de treball, el pressupost global de l'actuació, el pressupost desglossat de la participació de l'ADV i el pressupost desglossat per a cada actuació.
i) El Pla de desenvolupament de les actuacions detallades a l'annex 3, en les quals participa l'ADV, amb la definició dels objectius i la metodologia de treball, el pressupost conjunt de la participació de l'ADV en aquestes activitats i el pressupost desglossat per a cada actuació.
Per a aquestes activitats es requereix de l'ADV un llistat informatitzat en suport digital, de les parcel·les SIGPAC, fins a la categoria de recinte, afectades per l'ajut de cada una de les actuacions.
j) Relació actualitzada dels efectius productius de l'ADV (nombre de persones sòcies i superfície de cada cultiu per municipis afectats) si hi ha hagut modificacions.
k) Les ADV ecològiques o que volen iniciar l'assessorament en producció ecològica, hauran de declarar la relació de socis inscrits en el registre d'operadors ecològics del CCPAE especificant el número d'inscripció i la superfície dels conreus sobre els quals s'ofereix aquest assessorament.
Quan les ADV estiguin iniciant aquest assessorament i no arribin al 10% de la superfície en producció ecològica, hauran de presentar una memòria addicional justificativa de les actuacions iniciades en producció ecològica en el període, especificades per conreus.
l) Quan l'import de la despesa subvencionable superi les quantitats establertes en el Decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, excepte quan per les seves especials característiques no existeixi en el mercat suficient nombre d'entitats que els realitzin, prestin o subministrin, o excepte que la despesa s'hagués realitzat amb anterioritat a la subvenció.
L'elecció entre les ofertes presentades, que s'hauran d'aportar en la justificació, o, en el seu cas, en la sol·licitud de la subvenció, es realitzarà de conformitat amb criteris d'eficiència i economia, i s'haurà de justificar expressament en una memòria l'elecció quan no recaigui en la proposta econòmica més avantatjosa.
7.4 L'imprès de sol·licitud inclourà declaracions responsables sobre els aspectes que es relacionen a continuació i que la persona sol·licitant ratifica mitjançant la signatura de la sol·licitud:
a) Que el compte on s'ha d'ingressar l'import de l'ajut inclòs en l'imprès de sol·licitud, pertany a l'entitat sol·licitant perceptora de l'ajut.
b) Que no està sotmès a les causes que impedeixin adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions, ni l'article 99 del Decret legislatiu 3/2002, pel qual s'aprova el Text refós de la Llei de finances públiques de Catalunya.
c) Que no ha sol·licitat cap altre ajut per a la mateixa finalitat, llevat dels supòsits previstos a l'apartat 6 d'aquestes bases, referit a la concurrència amb altres ajuts.
En cas que l'entitat sol·licitant perceptora de l'ajut hagi obtingut subvencions per a les mateixes despeses subvencionables procedents de qualsevol de les administracions o entitats públiques nacionals o internacionals, cal especificar la quantia, la data de concessió i l'ens concedent.
d) Que no ha rebut ajuts que hagin estat declarats il·legals o incompatibles per la Comissió Europeu o, en el seu cas, si havent rebut aquests ajuts, han procedit al seu reemborsament o pagament en un compte bancari bloquejat.
e) Que compleix amb la quota de reserva per a la integració social del personal discapacitat que estableix la legislació vigent, si escau.
f) Que la persona beneficiària és una microempresa, petita o mitjana empresa, d'acord amb el que estableix l'annex I del Reglament (CE) núm. 800/2008 de la Comissió, de 6 d'agost (DO L-214, de 9.8.2008), sobre la definició de pime.
g) Que tots els beneficiaris d'actuacions d'assistència tècnica o d'actuacions de l'annex 3 figuren en la relació de persones beneficiàries sol·licitants dels serveis de l'ADV.
h) En el supòsit que l'entitat perceptora de l'ajut tingui una plantilla igual o superior a vint-i-cinc persones, declaració conforme l'entitat ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en llurs centres de treball.
i) Sobre la conformitat de les còpies que hagi aportat durant qualsevol fase del procediment amb l'original corresponent.
7.5 La presentació de la sol·licitud de l'ajut per part de la persona interessada comportarà l'autorització al DAAM per obtenir els certificats o verificar les dades necessàries per a la tramitació de l'ajut a emetre per altres administracions o entitats públiques.
8.1 El procediment de concessió dels ajuts es farà en règim de concurrència competitiva.
8.2 La Comissió de valoració podrà sol·licitar tots els documents i els informes que consideri necessaris per a l'elaboració de l'informe d'avaluació.
8.3 Quan les sol·licituds qualificades com d'auxiliables superin la disponibilitat pressupostària, la Comissió de valoració determinarà l'assignació del fons, d'acord amb els criteris d'atribució i, si escau, les prioritats establertes a l'apartat 5 d'aquestes bases reguladores.
8.4 D'acord amb la documentació presentada i l'informe de la Comissió de valoració, l'òrgan instructor formularà proposta de resolució, en la qual constarà l'import màxim de l'ajut així com les condicions que haurà de complir la persona sol·licitant, degudament motivada, que serà notificada a les persones sol·licitants, i concedint un termini de 10 dies per presentar al·legacions.
8.5 Examinades les al·legacions adduïdes, si escau, per les persones sol·licitants, l'òrgan instructor elevarà la proposta de resolució corresponent a l'òrgan competent per resoldre.
8.6 En la resolució de concessió figuraran, com a mínim, el número d'identificació de l'ajut assignat per la Comissió, l'import màxim de l'ajut, les condicions que haurà de complir la persona beneficiària, el caràcter d'ajut d'Estat, així com l'esment exprés al Reglament (CE) núm. 1857/2006, que regeix aquest règim d'ajuts, juntament amb el títol i la referència de publicació al DOUE, i la procedència dels fons amb què es finança l'ajut.
8.7 La resolució de concessió es pot modificar en cas d'alteració de les condicions que van determinar l'atorgament, ja siguin les relatives a la persona beneficiària o com a conseqüència d'una decisió de l'Administració.
Així mateix es pot modificar com a conseqüència del pronunciament de la Comissió europea sobre l'adequació o la compatibilitat del règim d'ajuts a la normativa comunitària.
9.1 Les actuacions objecte de subvenció s'hauran d'executar des de l'1 de novembre de l'any natural anterior al de la convocatòria fins al 31 d'octubre de l'any de la convocatòria i justificar-se abans de l'1 de gener de l'any següent, per tal que com a màxim el dia 28 de febrer es pugui procedir a la certificació i comprovació de l'execució de les activitats subvencionables.
9.2 La documentació justificativa a presentar és la següent:
a) Memòria justificativa d'acord amb el model normalitzat que es podrà obtenir en qualsevol dependència del DAAM o al web http://www.gencat.cat/agricultura/ajuts/guiajustificacio/.
b) Compte justificatiu, d'acord amb el model normalitzat que es podrà obtenir en qualsevol dependència del DAAM o al web http://www.gencat.cat/agricultura/ajuts/guiajustificacio/.
c) Factures i comprovants de pagament (original i còpia).
L'ADV ha de justificar l'import total de la despesa aprovada per la qual hagi sol·licitat l'ajut, mitjançant document original, i còpia de totes les factures o documents comptables de valor probatori equivalent, així com els originals i còpies dels justificants de pagament, ja siguin un xec nominatiu, una transferència bancària o altres d'igual validesa, i també l'extracte bancari que en justifiqui el pagament.
Aquesta documentació es presentarà, preferentment, a l'oficina comarcal o als serveis territorials del Departament d'Agricultura, Ramaderia, Pesca, Alimentació i Medi Natural.
d) Quan calgui presentar les nòmines del personal tècnic, s'haurà d'afegir una certificació desglossada del salari brut, els costos socials de la contractació i de les despeses justificades.
9.3 Els òrgans competents del DAAM comprovaran d'ofici el compliment dels requisits per accedir als ajuts, d'acord amb la documentació aportada amb la sol·licitud, i la informació disponible en les bases de dades i registres.
9.4 El pagament de la subvenció es realitzarà amb una certificació prèvia dels serveis competents del DAAM, segons la qual l'activitat i la despesa realitzades estan degudament justificades.
9.5 Les ADV, per rebre l'import dels ajuts, així com les persones beneficiàries, han d'estar al corrent de les obligacions amb l'Administració tributària i la social en el moment que el DAAM realitzi les comprovacions corresponents amb l'Agència Estatal d'Administració Tributària i la Tresoreria General de la Seguretat Social, així com no tenir deutes de cap mena amb la Generalitat de Catalunya.
No caldrà aportar els certificats acreditatius en el cas de l'autorització al DAAM a què es refereix l'apartat 7.5.
9.6 Les ADV i les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
—10 Invalidesa de la resolució de concessió i reintegrament de les quantitats percebudes indegudament
10.1 Són causes d'invalidesa de la resolució de concessió, que comporten l'obligació de tornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
10.2 També procedirà el reintegrament de les quantitats percebudes i l'exigència d'interès de demora corresponent des del moment del pagament de l'ajut fins a la data en què s'acordi la procedència del reintegrament, en els casos que estableixen l'article 37 de la Llei 38/2003, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
Així mateix procedirà el reintegrament en el cas d'una decisió de la Comissió Europea que declari la incompatibilitat del règim d'ajuts amb la normativa comunitària.
10.3 El reintegrament de les quantitats percebudes indegudament es regeix pel disposat en el Decret legislatiu 3/2002, de 24 de desembre, i per allò que resulti aplicable de la Llei 38/2003, de 17 de novembre, i les normes de desenvolupament.
El procediment de reintegrament de subvencions es regirà per les disposicions generals sobre procediment administratiu que estableix el títol VI de la Llei 30/1992, de 26 de novembre, del règim jurídic de les administracions públiques i el procediment administratiu comú, sens perjudici de les especialitats que s'estableixin en la normativa aplicable en matèria de subvencions.
Els òrgans competents del DAAM tenen la facultat de realitzar els controls que considerin necessaris per comprovar les dades que justifiquen l'atorgament de l'ajut i de fer inspeccions per comprovar que es compleixen la destinació dels ajuts, els requisits i els compromisos establerts en aquestes bases reguladores.
El règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre; la Llei 38/2003, de 17 de novembre, i la Llei 30/1992, de 26 de novembre, sens perjudici de les especialitats que es puguin derivar de la normativa sectorial aplicable.
Actuacions d'assistència tècnica
En el marc de les bases reguladores als ajuts al sector agrícola en matèria de sanitat vegetal, el personal tècnic titulat contractat per l'ADV participarà en les actuacions que a continuació es detallen:
a) Fer el seguiment de plagues, malalties, paràsits dels vegetals o altres observacions i requeriments que el Servei de Sanitat Vegetal estimi convenients per obtenir la informació suficient i donar un adequat servei tècnic a les persones agricultores.
b) Facilitar periòdicament la informació obtinguda d'acord amb els plans d'actuació presentats a la sol·licitud, i que es determini a cadascuna de les estacions d'avisos fitosanitaris de les unitats territorials del Servei de Sanitat Vegetal.
c) Transmetre els avisos fitosanitaris que doni el Servei de Sanitat Vegetal a tot el territori així com els que calgui transmetre als particulars per donar un bon servei tècnic a les persones agricultores en l'àmbit d'actuació de l'ADV.
d) Participar com a mínim en el 80% de les activitats i reunions de coordinació a les que els convoquin els responsables del Servei de Sanitat Vegetal dels serveis territorials del Departament d'Agricultura, Ramaderia, Pesca, Alimentació i Medi Natural.
e) Desenvolupar, en col·laboració amb el Servei de Sanitat Vegetal i amb altres ADV, els assaigs, els experiments i les actuacions en comú per millorar els processos d'obtenció d'informació sobre seguiment de danys, paràsits i noves tècniques de lluita necessàries per al seu coneixement i control.
Aquestes actuacions, estaran emmarcades en els objectius de la Gestió integrada de plagues que es desenvolupa en la Directiva 2009/128/CE, en què s'estableix el marc de l'actuació comunitària per aconseguir un ús sostenible dels plaguicides.
Actuacions prioritàries per al Departament d'Agricultura, Ramaderia, Pesca, Alimentació i Medi Natural
Són actuacions per al Departament d'Agricultura, Ramaderia, Pesca, Alimentació i Medi Natural les referents a campanyes de prevenció i lluita contra plagues de quarantena, plagues de les quals s'han establert mesures obligatòries de prevenció i lluita i les que suposen objectius preferents de l'Administració per a la lluita col·lectiva en el territori i que es realitzin sota control oficial:
Foc bacterià de les rosàcies (Erwinia amylovora), segons el Decret 42/2007, de 20 de febrer, pel qual s'estableixen mesures per a la prevenció del foc bacterià (Erwinia amylovora) (DOGC núm. 4827, de 22.2.2007).
Flavescència daurada de la vinya, segons l'Ordre AAR/18/2007, de 30 de gener, per la qual s'adopten mesures obligatòries contra la flavescència daurada de la vinya (DOGC núm. 4815, de 6.2.2007).
Mala herba (Sycios angulatus) en panís, segons l'Ordre ARP/10/2005, de 18 de gener, per la qual es declara l'existència oficial de la mala herba (Sicyos angulatus L), i s'estableixen mesures obligatòries de lluita (DOGC núm. 4315, de 3.2.2005).
Virosis que afecten les plantes hortícoles i els seus insectes vectors, segons l'Ordre ARP/107/2005, de 15 de març, per la qual s'estableixen mesures obligatòries de prevenció i lluita contra les virosis que afecten les plantes hortícoles i els seus insectes vectors (DOGC núm. 4352, de 30.3.2005).
Marciment bacterià del tomàquet (Clavibacter michiganensis), segons la Directiva 93/85/CEE, del Consell, de 4 d'octubre, relativa a la lluita contra la necrosis bacteriana de la patata (DOUE núm. 259, de 18.10.1993), i modificació posterior mitjançant la Directiva 2006/56/CE, de la Comissió, de 12 de juny, mitjançant la qual es modifiquen els annexos de la Directiva 93/85/CEE, del Consell, de 4 d'octubre (DOUE núm. 182, de 4.7.2006).
Marciment bacterià del tomàquet (Ralstonia solanacearum), segons la Directiva 98/57/CE, del Consell, de 20 de juliol, sobre el control de Ralstonia solanacearum (Smith) Yabuuchi et al.
(DOUE núm. 235, de 21.8.1998), i modificació posterior mitjançant la Directiva 2006/63/CE, de la Comissió, de 14 de juliol, mitjançant la qual es modifiquen els annexos II a VII de la Directiva 98/57/CE, del Consell, de 20 de juliol (DOUE núm. 206, de 27.7.2006).
Mosca mediterrània de la fruita (Ceratitis capitata) en cítrics i fruiters, segons l'Ordre ARP/295/2004, de 19 d'agost, per la qual es declara l'existència oficial de la plaga mosca mediterrània de la fruita, Ceratitis capitata Wiedemann, i s'estableixen mesures obligatòries de lluita (DOGC núm. 4207, de 30.8.2004).
Cranc roig (Procamburus clarkii) a les zones arrosseres, segons l'Ordre de 31 de juliol de 1991, per la qual es declara l'existència oficial de la plaga del cranc roig (DOGC núm. 1479, de 12.8.1991).
Morrut roig de la palmera (Rhynchophorus ferrugineus), segons l'Ordre ARP/343/2006, de 3 de juliol, per la qual es declara l'existència oficial a Catalunya de la plaga del morrut roig de la palmera Rhynchophorus ferrugineus (Olivier, 1790), i es qualifica d'utilitat pública la prevenció i la lluita contra aquesta plaga (DOGC núm. 4671, de 7.7.2006), i la Decisió de la Comissió de 25 de maig de 2007, per la que s'estableixen mesures d'emergència per evitar la introducció i propagació en la Comunitat de Rhynchophorus ferrugineus (Olivier) (DOUE L 139, de 31.5.2007).
Eruga barrinadora de les palmeres (Paysandisia archon), segons l'Ordre ARP/164/2002, de 13 de maig, per la qual es declara l'existència oficial de la plaga Paysandisia archon i s'estableixen mesures obligatòries de lluita (DOGC núm. 3639, de 21.5.2002).
El fong Phytophthora ramorum, segons la Decisió de la Comissió, de 19 de setembre de 2002, sobre mesures fitosanitàries provisionals d'emergència per evitar la introducció i propagació dins la Comunitat de Phytophthora ramorum Werres, De Cock & Man in't Veld sp. nov., i les seves posteriors modificacions (DOUE núm. 252, de 20.9.2002).
El fong Fusarium circinatum dels pins, segons el Reial decret 637/2006, de 26 de maig, pel qual s'estableix el programa nacional d'eradicació i control del fong Fusarium circinatum Niremberg et O'donnell (BOE núm. 137, de 9.6.2006).
La lluita mitjançant mètodes alternatius i les millores de la lluita química contra la mosca de l'olivera (Bactrocera oleae), segons l'Ordre ARP/259/2006, de 22 de maig, per la qual es declara l'existència oficial a Catalunya de la plaga de la mosca de l'olivera, Bactrocera oleae, i s'estableixen mesures obligatòries de lluita (DOGC núm. 4643, de 29.5.2006).
La lluita contra les males herbes invasores de l'arròs, segons l'Ordre ARP/342/2006, de 30 de juny, per la qual es declara l'existència oficial a Catalunya de les males herbes Leptochloa sp., Leersia oryzoides i Sagittaria sp., i s'estableixen mesures obligatòries de lluita (DOGC núm. 4671, de 7.7.2006).
La lluita contra la plaga de la Carpocapsa, segons l'Ordre AAR/359/2008, de 21 de juliol, per la qual es declara l'existència oficial de la plaga de la Carpocapsa (Cydia pomonella L), i es qualifica d'utilitat pública la prevenció i lluita contra aquesta plaga (DOGC núm. 5181, de 25.7.2008).
La lluita contra la plaga de la tuta del tomàquet (Tuta absoluta), segons l'Ordre AAR/415/2008, de 12 de setembre, per la qual s'estableixen mesures obligatòries per a la prevenció i lluita contra la tuta del tomàquet Tuta absoluta (Meyrik) (DOGC núm. 5219, de 19.9.2008).
La lluita contra el barrinador de l'arròs, segons l'Ordre AAM/223/2011, de 12 de setembre, per la qual es deroga l'Ordre AAR/460/2010, de 22 de setembre, per la qual es modifica l'Ordre AAR/15/2009, de 23 de gener, per la qual es declara l'existència oficial de la plaga del barrinador de l'arròs, Chilo suppressalis, i es qualifica d'utilitat pública la lluita anual contra aquesta plaga.
La lluita contra el caragol poma en arròs, segons l'Ordre AAR/404/2010, de 27 de juliol, per la qual es declara oficialment l'existència d'un focus de cargol poma (Pomacea sp.) a l'hemidelta esquerra del Delta de l'Ebre.
La lluita contra el nematode del quist de la patata, Globodera rostochiensis, segons el Reial decret 920/2010, de 16 de juliol, pel qual s'estableix el programa nacional de control dels nematodes del quist de la patata.
Altres plagues que puguin ser declarades durant l'any de convocatòria de l'ajut o bé les que estiguin dins de la llista d'alertes de la Organització Europea per a la Protecció de les Plantes (OEPP-EPPO).